C 479/10
HU
Az Európai Unió Hivatalos Lapja
2022.12.16.
2022. május 19., csütörtök
29. elutasítja és aggodalmát fejezi ki a moldovai megszállt Dnyeszter-melléki régió hatóságainak 2022.
március 3-i nyilatkozata miatt, amelyben bejelentik a konfliktusrendezési folyamat befejezését, és ismételten felszólítanak a Dnyeszter-melléki régió úgynevezett függetlenségének elismerésére; ismételten hangsúlyozza, hogy támogatja a Dnyeszter-melléki konfliktus átfogó és békés rendezését, amely a Moldovai Köztársaság – nemzetközileg elismert határain belüli – szuverenitásán és területi integritásán alapuló 5+2 tárgyalási folyamat révén érhető el, a Dnyeszter-melléki régiónak az életképes moldovai államon belül különleges státuszt biztosítva; hangsúlyozza, hogy a Dnyeszter-mellék kérdésére adott bármilyen megoldásnak tiszteletben kell tartania Moldova azon szuverén jogát, hogy megválassza saját védelmi és külpolitikai irányultságát; támogatja a mélyreható és átfogó szabadkereskedelmi megállapodás és a vízum­ mentesség előnyeinek a Dnyeszter-melléki régióra való kiterjesztésére irányuló erőfeszítéseket, amelyek lehetővé teszik a mobilitás és a régióval folytatott kereskedelem jelentős bővülését; 30. megjegyzi, hogy a moldovai-ukrán határellenőrzést segítő európai uniós misszió nagyon fontos szerepet játszik a határigazgatásnak és a vámrendszernek az Unióéval való harmonizálásában, a szervezett bűnözés és a csempészet elleni küzdelem tekintetében is, valamint bizalomépítő intézkedésekkel és a moldovai-ukrán határ Dnyeszter-melléki szakaszán való megfigyelői jelenléttel hozzájárul a Dnyeszter-mellék kérdésének békés rendezéséhez; ösztönzi a moldovai kormányt, hogy továbbra is támogassa a konfliktusok rendezéséhez kedvező környezet kialakítását, valamint a konfliktus által szétszakított közösségek közötti bizalmat és személyes emberi kapcsolatokat javító tevékenységek támogatását; úgy véli, hogy a Dnyeszter-mellék kérdésének konstruktív lezárása stabilitást és jólétet teremt nemcsak Moldovában, hanem a tágabb térségben is, 31. felszólítja Moldovát, az Oroszországi Föderációt, az EU tagállamait és más nemzetközi partnereket, hogy működjenek együtt a cobasnai lőszerraktárban tárolt mintegy 20 000 tonnányi régi, a szovjet időkből visszamaradt lőszer teljes eltávolítása és megsemmisítése érdekében – mivel már jócskán lejárt a szavatossági idejük –, amely súlyos veszélyt jelent a Dnyeszter folyó mindkét partján élő emberek biztonságára és a környezetre nézve; aggodalmát fejezi ki az orosz katonai erők által a Dnyeszter-melléken tartott számos hadgyakorlat miatt, és felszólítja az Oroszországi Föderációt, hogy a moldovai hatóságok ismételt kérésének megfelelően, valamint Moldova szuverenitásának és területi integritásának tiszteletben tartásával, teljes mértékben és feltételek nélkül, rendezett módon vonja ki katonai erőit és fegyverzetét a Dnyeszter-melléki területről; 32. mély aggodalmát fejezi ki a Dnyeszter-melléki területen a romló emberi jogi helyzet miatt, nevezetesen a de facto közigazgatását bíráló személyek üldözése és az orosz hadsereg bevetése, valamint a nyilvános gyülekezés és a helyi nem kormányzati szervezetek tevékenységének korlátozása miatt; emlékezteti az Oroszországi Föderációt a Dnyeszter-melléki régióban az emberi jogok tiszteletben tartásával kapcsolatos felelősségére, amit az Emberi Jogok Európai Bíróságának (EJEB) több ítélete is megerősített; felszólítja az orosz hatóságokat, hogy hajtsák végre az EJEB által az emberi jogok, valamint a szabadsághoz és biztonsághoz való jog Dnyeszter-melléki régióban elkövetett megsértésével kapcsolatban hozott valamennyi ítéletet; 33. megdicséri a moldovai hatóságokat a Dnyeszter-melléki régiónak a Covid19-világjárvánnyal összefüggésben nyújtott támogatásért, amely többek között abban állt, hogy oltóanyagkészletének 10 %-át odaadományozta, képzést nyújtott az egészségügyi személyzetnek, és a Covid19-teszteket dolgozott fel; 34. üdvözli a Tanács azon határozatát, hogy az Európai Békekeret keretében 7 millió EUR összegű támogatást nyújt Moldova fegyveres erőinek orvosi és robbanótest-mentesítési felszerelések beszerzésére; arra ösztönzi az EKSZ-t és a Tanácsot, hogy a Moldovával való együttműködés területeit tovább bővítse, és az ezen eszköz keretében hozott támogatási intézkedések révén továbbra is támogassa a védelmi ágazat kapacitásának megerősítését; 35. arra bátorítja a moldovai hatóságokat, hogy a következő éves programok során is használják ki az Európai Békekeret lehetséges támogatását annak érdekében, hogy megszilárdítsák a kiber- és hibrid fenyegetések leküzdésére irányuló kapacitásaikat; felszólítja az uniós intézményeket, hogy Moldovát vonják be a kiberbiztonsággal, a hibrid fenyegetésekkel és a kiberbűnözés kivizsgálásával kapcsolatos együttműködés új formáiba, többek között az új Európai Kiberbiztonsági Ipari, Technológiai és Kutatási Kompetenciaközpont bevonásával ezekbe az erőfeszítésekbe; Jogállamiság és jó kormányzás 36. ismételten hangsúlyozza az igazságügyi reform – különösen az igazságszolgáltatás függetlenségének és hatásköreinek megerősítése – és a korrupció elleni küzdelem alapvető fontosságát; elismeri a hatóságok előtt álló kihívás mértékét, és arra ösztönzi őket, hogy a meghatározott prioritásokra összpontosítsanak; tudomásul veszi Maia Sandu elnök és Natalia Gavrilița kormányának elkötelezettségét, hogy politikájukat a moldovai alkotmánybíróság ítéleteire alapozzák; felszólít a folyamatban lévő igazságügyi reform felgyorsítására, beleértve az alkotmány igazságszolgáltatásra vonatkozó rendelkezéseinek a moldovai parlament által 2021.
szeptember 23-án megszavazott módosításainak, valamint az igazságügyi ágazat függetlenségének és integritásának biztosítására irányuló, a 2021–2025-ös időszakra szóló stratégia végrehajtását;